Mediatiedote 5.4.2019

**Tonttipäivä: Rakentaminen aktiivista kaupunkiseudulla, paljon tontteja tarjolla**

Viidettä kertaa järjestetyssä Tampereen kaupunkiseudun tonttipäivässä 4.4. kahdeksan kaupunkiseudun kuntaa esittelivät tulevaisuuden näkymiään ja tonttitarjontaansa lähes sadalle rakennusalan toimijalle ja kuntien asiantuntijoille. Valtiotieteen lisensiaatti Osmo Soininvaara esitti näkökulmia kaupunkiseutujen kestävään kasvuun. Useissa puheenvuoroissa kerrottiin rakentamisen säilyneen aktiivisena ja todettiin, että raitiotien laajentumiseen varaudutaan.

Johtaja Mikko Nurminen Tampereen kaupungilta vahvisti avauspuheenvuorossaan uskoa rakentamiseen kaupunkiseudulla.

”Kaupunkiseutu vastaa kasvuun kaavoittamalla tontteja, rakentamalla infraa ja aloittamalla rakentamista. Uusien asuntojen rakennuslupien lukumäärät ovat pysyneet suurina kaupunkiseudulla, viime vuonna lupia myönnettiin 4720. Kasvu keskittyy vahvasti Tampereelle.

Tampereella rakennuslupia on haettu tänä vuonna suurin piirtein sama määrä ensimmäisellä vuosineljänneksellä kuin viime vuonna, mutta rakentamisen aloituksia on hieman vähemmän.”

Raitiotie vaikuttaa seudulla kaupunkikehitykseen pitkällä tähtäimellä. Seudullinen yleissuunnittelu on jo käynnistynyt. Myös junaliikenteeseen uskotaan vahvasti ja asemanseutuja kehitetään useassa kunnassa. Lähijunaliikenteessä alkava liikenne- ja viestintäministeriön pilotti lisää vuoroja Nokialle, Orivedelle ja Lempäälään.

**Tampereella** 80 % kaavoitetuista asunnoista ovat joukkoliikennevyöhykkeillä ja kaupungin hiilineutraalisuustavoitteet näkyvät tulevissa tonttikilpailuissa. Määrällisesti eniten Tampereelle on tulossa uutta kehitystä kuluvan vuoden aikana Hervantajärven, Tesomajärven ja Vuoreksen alueille. Lähivuosina näiden lisäksi myös mm. Hatanpää, Ikuri, Ojala, Hiedanranta, Lapinniemi ja Kaukajärvi kasvavat reilusti. Vuodesta 2023 alkaen Viinikanlahti nousee Hiedanrannan rinnalle toiseksi suurimmaksi kehittyväksi alueeksi. Viinikanlahden alueelle järjestetään ideakilpailu kaavan pohjaksi jo kuluvan vuoden aikana, tarkoitus on tarjota kaupunkiasumista kaiken ikäisille.

**Ylöjärvellä** rakentamisen vuosi on lähtenyt vilkkaasti liikkeelle ja kaupungissa on tonteille kolminkertainen kysyntä tarjontaan nähden. Ylöjärvi tavoittelee 6000 asukasta lisää keskusta-alueelle. Hatolan alue täydentää Ylöjärven ja Tampereen välisen alueen kaupunkirakennetta ja katuverkkoa. Noin 2000 asukkaan uudelle alueelle tulee vuosittain hakuun erityyppisiä asuintontteja vuodesta 2021 alkaen.

**Vesilahti** esitteli erityisesti kahta kaava-aluetta: Lammasniemeä ja keskustan palvelukeskusaluetta. Lammasniemeen toivotaan suunnittelijoilta uusia villejäkin ideoita hyödyntää yli kilometrin mittaista Pyhäjärven rantaviivaa. Keskustaan palveluiden lähelle olisi tavoitteena rakentaa ekologista matalaa kerrostaloasumista, jolla vastattaisiin kunnan ikääntyvien asukkaiden toiveisiin.

**Pirkkalassa** lähivuosien kehitys keskittyy joukkoliikenteen reittien läheisyyteen ja hyödyntää myös Pyhäjärven rantareittiä. Suuppaa kehitetään asumisen keskustana ja Partolaa kaupallisena keskustana. Rakenteilla on paraillaan asuntoja yli 1200 asukkaalle eri puolilla Pirkkalaa. Vuosina 2019-2023 Niemenmaa–Solja -alueen on tarkoitus tarjota koti noin 1400 asukkaalle ja Turri saa lisää väriä laajentuen tuhannella asukkaalla vuosina 2022-25. Pirkkalassa raitiotie nähdään avaimeksi tulevaisuuden menestykseen.

**Orivesi** tiivistää keskusta-aluettaan täydennysrakentamisella ja tarjoaa keskustasta kerrostalotontteja. Maaseutukaupunki hyötyy parantuvista lähijunaliikenteen vuoroväleistä ja on kaavoittanut rivitalotontteja myös aseman läheisyyteen. Uusi pientaloalue on tulossa 1,5 km päähän keskustasta kantatie 58:n lähelle.

**Nokian** kaupunkiin nousee yli 20 kerrostaloa lähivuosina. Ydinkeskustan kehittämisen lisäksi

Asemanseudusta suunnitellaan osaamisen, palveluiden ja asumisen keskittymää. Aseman lähelle Nansotalon tehdasmiljööseen nousee useita uusia kerrostaloa. Myös lapsiperheiden suosima Harjuniitty laajenee. Pyhäjärven Viinikanniemeen on kaavoitettu 21 omarantaista pientalotonttia ja omarantainen rivitalotontti.

**Lempäälän** keskustan kehitysperustuu hyvään junayhteyteen pääradan varrella. Rautatieaseman kupeeseen tulee keskustan sydän Lempäälä-talo. Lempäälä rakentaa uusiksi koko ydinkeskustansa ja kerrostalotontteja on vielä vapaana. Kevyen liikenteen silta sitoo keskustan eri puolet toisiinsa.

**Kangasalan** suurimmat hankkeet sijoittuvat joukkoliikenneyhteyksien varrelle ja kaupunki varautuu raitiotien laajentumiseen. Ydinkeskustan torin ympäristö on jo saamassa uuden ilmeen. Lamminrahka suurimpana uutena alueena voisi tarjota kodin 14000 asukkaalle. Kangasalan tavoitteena on myös tiivistää asutusta jakamalla suuria pientalotontteja. Tulevaisuudessa katsotaan myös Saarenmaan suuntaan, johon olisi tarkoitus toteuttaa vastuullisesti, taloudellisesti ja tehokkaasti rakennettu alue.

**Kestävää kasvua kaupunkiseuduille**

Osmo Soininvaara herätteli kuulijoita tilastoilla osaamisen keskittymisestä kaupunkiseuduille.Nuorten akateemisten osaaminen keskittyy tällä hetkellä Helsinkiin, ja osaamisintensiiviset työpaikat liikkuvat osaajien perässä. Jotta muutkin seutukunnat pysyvät houkuttelevina, yliopistokaupungit pitäisi Soininvaaran mukaan kytkeä nopeilla junilla yhteen. Matkustusaika junassa on hyvää työaikaa, joten etäisyydet eivät ole niin pitkiä.

”Osaajat viihtyvät osaajien naapureina. Kun saman alan osaajat saadaan lähemmäksi toisiaan, varmistetaan myös ristiin rekrytointi ja osaamisen siirtyminen ja kasvaminen. Ja ymmärtänette, mikä kaupunki on rautateiden keskipisteessä, joten junaliikennettä kannattaisi edistää.”

Kaupunkisuunnittelua Soininvaara haastoi varautumaan kevyisiin liikennevälineisiin kuten sähköpyöriin ja sähköpotkulautoihin.

”Pyöräily lisääntyy ilmiömäisesti ja sähköfillarit tulevat mullistamaan kaupunkiliikenteen. Hyvin kevyet liikennevälineet kuten potkulaudat tulevat muokkaamaan kaupunkisuunnittelua.”

Soininvaara uskoo, että Tampereen ratikka tulee ylittämään kaikki ennusteet taloudellisista hyödyistä. Hän antoi myös selkeän viestin Pirkkalalle: ”laittakaa se ratikka heti.”

Tonttipäivän materiaalit:

**https://www.tampereenseutu.fi/seututyoryhmat/maankaytto-ja-asuminen/tonttipaiva-2019/**

Tampereen esitys julkaistaan myöhemmin.

Lisätiedot tilaisuudesta:

Seutusuunnittelupäällikkö Kaisu Kuusela, Tampereen kaupunkiseudun kuntayhtymä,

p. 040 579 3396, kaisu.kuusela(at)tampereenseutu.fi